**ΨΗΦΙΣΜΑ**

**ΤΟΥ ΔΗΜΟΤΙΚΟΥ ΣΥΜΒΟΥΛΙΟΥ ΛΗΜΝΟΥ**

**Για τις συγχωνεύσεις και λειτουργικούς υποβιβασμούς σχολείων της Λήμνου**

**Το Δημοτικό Συμβούλιο Λήμνου, εκφράζει την έντονη διαμαρτυρία του για την επιβολή από το Υπουργείο Παιδείας και τις Διευθύνσεις Εκπαίδευσης αντιεκπαιδευτικών συγχωνεύσεων τμημάτων και τάξεων στα δημοτικά σχολεία της Λήμνου και τη δημιουργία αρκετών τμημάτων με 26 μαθητές στα Γυμνάσια και τα Λύκεια της Λήμνου.**

Εξαιτίας των συγχωνεύσεων, υποβαθμίζονται λειτουργικά το 1ο Δημοτικό Σχολείο Μύρινας από 10/θέσιο σε 8/θέσιο, το 2ο Δημοτικό Σχολείο Μύρινας από 12/θέσιο σε 11/θέσιο, το 3ο Δημοτικό Σχολείο Μύρινας από 13/θέσιο που λειτούργησε την απερχόμενη σχολική χρονιά σε 12/θέσιο, το Δημοτικό Σχολείο Κοντοπουλίου από 6/θέσιο σε 5/θέσιο. Παράλληλα, διατηρείται η υποβάθμιση του Δημοτικού Σχολείου Κοντιά από 6/θέσιο σε 5/θέσιο.

Όλα τα παραπάνω επιβάλλονται με την τακτική «εξοικονόμησης εκπαιδευτικών», του Υπουργείου Παιδείας και των Διευθύνσεων, με τη δικαιολογία του μικρού αριθμού μαθητών. Βλέπουν τα παιδιά σαν αριθμούς και όχι σαν ξεχωριστές προσωπικότητες που, ιδίως σε ακριτικές περιοχές όπως είναι η Λήμνος και ο Άγιος Ευστράτιος, δικαιούνται περισσότερο ουσιαστική και ποιοτική δωρεάν δημόσια παιδεία και μόρφωση.

Είναι απαράδεκτο να συγχωνεύονται στα δημοτικά σχολεία της Μύρινας τμήματα που έχουν μαθητές με ιδιαίτερες ανάγκες που χρειάζονται παράλληλη στήριξη, η οποία όταν παρέχεται, δεν παρέχεται για κάθε μαθητή ξεχωριστά. Επίσης, τα δημοτικά σχολεία του Κοντοπουλίου και του Κοντιά δέχονται μαθητές από παραπλήσια χωριά των οποίων οι γονείς δέχθηκαν να κλείσει το σχολείο του χωριού τους για να φοιτούν τα παιδιά τους σε 6/θέσια σχολεία και όχι σε 5/θέσια με συνδιδασκαλία διαφορετικών τάξεων, που αποβαίνει σε βάρος της μόρφωσης των μαθητών.

Το ίδιο απαράδεκτο και αντιπαιδαγωγικό είναι να στοιβάζονται πάνω από 25 μαθητές στα γυμνάσια και τα λύκεια της Λήμνου χωρίς να λαμβάνονται υπόψη το μέγεθος των αιθουσών διδασκαλίας, οι μαθητές με μαθησιακά προβλήματα με διαγνώσεις από το ΚΕΔΑΣΥ, αλλά και οι παιδαγωγικές ιδιαιτερότητες που επισημαίνουν οι σύλλογοι διδασκόντων.

Δεν δεχόμαστε να υποβαθμίζουν τη δημόσια δωρεάν εκπαίδευση των νησιών μας.

**ΑΠΑΙΤΟΥΜΕ:**

* Kαμιά λειτουργική υποβάθμιση των δημοτικών σχολείων της Λήμνου – να ανακληθούν οι συγχωνεύσεις τμημάτων και τάξεων.
* Να χωριστούν άμεσα σε τμήματα τάξεις με αριθμό μεγαλύτερο των 25 μαθητών στα γυμνάσια και τα λύκεια της Λήμνου, με επιπλέον διορισμούς εκπαιδευτικών.
* Να καλυφθούν τα πραγματικά κενά με εκπαιδευτικούς όλων των ειδικοτήτων.
* Τμήματα με 15 νήπια το ανώτερο για τα νηπιαγωγεία, την Α΄και Β΄τάξη του δημοτικού και 20 μαθητές το ανώτερο για τις Γ΄, Δ΄, Ε΄, και ΣΤ΄τάξεις του δημοτικού και του γυμνασίου. Για το Λύκειο μείωση του αριθμού των μαθητών ανά τμήμα (20 μαθητές ανά τμήμα γενικής παιδείας και 15 ανά κατεύθυνση), την εφαρμογή των νόμων που προστατεύουν τους μαθητές με ειδικές μαθησιακές ανάγκες και την επικαιροποίησή τους.